钦定古今图书集成/明伦汇编/官常典/第454卷 > 李通
## 钦定古今图书集成/明伦汇编/官常典/第454卷 > 李通

按《魏志》本传：“通字文达，江夏平春人也。以侠闻江汝
之间，与其郡人陈恭共起兵于朗陵，众多归之。时有
周直者，众二千馀家，与恭通外和内违。通欲图杀直，
而恭难之。通知恭无断，乃独定策，与直克会。酒酣杀
直，众人大扰。通率恭诛其党帅，尽并其营。后恭妻弟
陈郃杀恭而据其众。通攻破郃军，斩郃首以祭恭墓”，
又生禽黄巾大帅吴霸而降。其属遭岁大饥，通倾家
赈施，与士分糟糠，皆争为用。由是盗贼不敢犯。建安
初，通举众诣太祖于许，拜通振威中郎将，屯汝南西
界。太祖讨张绣，刘表遣兵以助绣，太祖军不利，通将
兵夜诣太祖，太祖得以复战，通为先登，大破绣军。拜
裨将军，封建功侯。分汝南二县，以通为阳安都尉。通
妻伯父犯法，朗陵长赵俨收治，致之大辟。是时杀生
之柄，决于牧守，通妻子号泣以请其命，通曰：“方与曹
公勠力，义不以私废。”公喜俨执宪不阿，与为亲交。太
祖与袁绍相拒于官渡，绍遣使拜通征南将军，刘表
亦阴招之，通皆拒焉。通亲戚部曲流涕曰：“今孤危独
守，以失大援，亡可立而待也，不如亟从绍。”通按剑以叱之曰：“曹公明哲，必定天下，绍虽彊盛，而任使无方，
终为之掳耳。吾以死不贰。”即斩绍使，送印绶诣太祖。
又击群贼瞿恭、江宫、沈成等，皆破歼其众，送其首，遂
定淮、汝之地。改封都亭侯，拜汝南太守。时贼张赤等
五千馀家聚桃山，通攻破之。刘备与周瑜围曹仁于
江陵，别遣关羽绝北道。通率众击之，下马拔鹿角入
围，且战且前，以迎仁军，勇冠诸将。通道得病薨，时年
四十一。追增邑二百户，并前四百户。文帝践阼，谥曰
刚侯。诏曰：“昔袁绍之难，自许、蔡以南，人怀异心，通秉
义不顾，使携贰率服，朕甚嘉之。不幸早薨。子基，虽已
袭爵，未足酬其庸勋。基兄绪，前屯樊城，又”有功，世笃
其劳。以基为奉义中郎将，绪“平卤中郎将”，以宠异焉。